Jesper Petersen (S), 2023-05-09:
Tak for det.
På forskellige områder har vi jo i Folketinget det sådan, at regeringen afgiver en redegørelse, der så sættes til diskussion her i Folketingssalen, og som noget nyt blev det med den nuværende udviklingspolitiske strategi »Fælles om Verden« fra 2021 indført, at der også hvert år redegøres for udviklingssamarbejdet og danske indsatser i den forbindelse.
I år præsenterer ministeren for udviklingssamarbejde og global klimapolitik – sådan en med den portefølje har vi jo fået – så den anden redegørelse for udviklingen i Danmarks udviklingssamarbejde, og det giver altså en god anledning til her at drøfte udviklingspolitikken.
Jeg vil starte med at sige, at der jo fortsat er et massivt behov i verden for, at der er en ambitiøs udviklingspolitik fra dansk side, men jo altså også fra andre landes side; og flere burde tage det så alvorligt, som Danmark gør, og også løfte det ansvar, som Danmark f.eks. gør rent finansielt.
Vi har en lang tradition for at tage globalt ansvar, og vi afsætter som et af ganske få lande i verden fortsat årligt 0,7 pct. af vores bni til udviklingsbistand i overensstemmelse med FN's målsætning.
I år svarer det så til 20,2 mia. kr.
Det er et substantielt, flot bidrag fra danskerne, som der i de her tider jo også er hårdt brug for, måske mere end nogen sinde, både i Ukraine, som vi selvfølgelig har støttet massivt – og betydningen af den invasion præger jo også den redegørelse, der er afgivet her – men jo også mange andre steder i verden.
Vi lever fortsat i en verden, hvor mere end 700 millioner mennesker lever i fattigdom.
Det er et svindende antal af verdens befolkning, der lever i fuldbyrdede demokratier, desværre.
Og de kriser, vi har set de seneste år – coronapandemien, klimaforandringer, der tager til, og Ruslands angreb på Ukraine, som jeg lige var inde på – har alt sammen haft afledte konsekvenser, og de har også mange steder i verden forværret de problemer, man i forvejen kæmpede med.
Danmark har, synes vi, som et højtudviklet, velstående land et ansvar for at bidrage til verdens udvikling, støtte lande og arbejde for, at værdier som menneskerettigheder også udbredes til mennesker i andre dele af verden.
Men vi har også en egeninteresse i at bidrage til kampen mod fattigdom og undertrykkelse såvel som at bekæmpe klimaforandringer, både med humanitær støtte i verdens brændpunkter og med langsigtet udviklingshjælp, men også med andre former for udenrigspolitisk og sikkerhedspolitisk arbejde gennem vores forsvar, vores diplomati osv.
Men det, der er temaet i dag, er jo altså udviklingspolitikken, hvor det at mindske ustabilitet også er med til at give mindre migration og bedre muligheder for at arbejde for fremgang for almindelige mennesker over hele verden.
Noget af det, der selvfølgelig præger redegørelsen, er, at Danmark nu igen er et nærområde til en krig, altså den i Ukraine.
Mens vi er her, holder de parader i Rusland osv.
Jeg synes ikke, de har meget at være stolte af i den aktuelle situation, når det kommer til Ukraine.
Tværtimod har de jo altså foretaget et eklatant brud på folkeretten og overfaldet et demokratisk og frit naboland.
Det skaber selvfølgelig også nogle store behov inden for det humanitære, civile område.
Opgørelsen i redegørelsen her siger, at vi samlet set har bidraget med 1,2 mia. kr. til forskellige typer af civile hjælpeindsatser.
Til det kan jo så lægges de forsvarspolitiske og militære donationer.
Men vi har altså hjulpet på en lang række punkter med at afbøde den situation, der er i Ukraine for civilbefolkningen.
Vi har jo også en stor opgave med at tage imod flygtninge, og det har vi gjort.
Og vi har bidraget til modtagelse af flygtninge.
Endelig er verden jo så forbundet, at det, at der er den krig, jo også har store konsekvenser for fødevaresituationen andre steder i verden.
Når man ved, hvor stor en eksportør af korn, solsikkeolie og andre landbrugsprodukter Ukraine er, fører det jo også til en forværring af fødevaresituationen andre steder.
Her er Danmark så også med til at afbøde det, eksempelvis gennem FN, ved at forsøge at opretholde eksporten fra Ukraine, så godt som man kan, og altså mindske de problemer, der følger af, at eksporten af korn, solsikkeolie og andet rammes og begrænses på grund af krigen.